Die Stem: Laat hulle sing as hulle wil sing!Innibos-fees in Nelspruit op 5 Julie 2014 Foto: Steve Hofmeyr, Facebook Los hulle. Laat hulle hulle liedjie sing! Daar is dalk history, maar daar is geen haatspraak in nie, net gebergtes en kranse en stuff. As jy rassisme haat, moet jy lief wees vir rassiste, anders is jy nie konsekwent nie. Gun hulle hulle pret. Nie dat ek dink almal wat die Stem sing is rassiste nie. En ten minste ‘n paar van hulle sing bloot saam as gevolg van groepsdruk (op die Innibos-video op YouTube het baie mense verveeld gestaan en rondkyk sonder om te sing, terwyl ander gejive het – op die STEM!). Lets face it, dit was lekker vir baie van daai mense, dit het hulle tone laat krul (baie van hulle se tone krul ook as Gerrie Pretorius, Annemarie my skat, sing). Maar laat die wat wil sing, sing. Mandela het after-all opgestaan vir die sing van die Stem – moet nou nie lelik wees met ‘n liedjie omdat jy nie van Steve hou nie! Dis eintlik wonderlik dat ons volkslied so divers is. Ek sou natuurlik ook verkies dat die klomp die hele volkslied sing, maar dit gebeur darem gewoonlik by kultuurbyeenkomste (soos Innibos) – van ‘n klein groepie mense in ons land – en nie by die World Cup nie (want ons het mos nie gekwalifiseer nie). Die media gee te veel mag aan hierdie klein groepie mense. Hulle begin nou al dink hulle is vryheidsvegters. Ek voel daaroor soos ek destyds oor die AWB gevoel het as ek op die TV sien hoe hulle parades hou, dril en vlae hys. Ek het altyd gedink, goed so, ten minste hou hierdie ouens hulle besig. Terwyl hulle dril, praat net een ou. Ten minste vir ‘n rukkie was hulle besig met iets anders as om pypbomme te bou en wapens en blikkieskos te versteek (terwyl soveel mense honger is). Terwyl hulle parades hou kon hulle nie die kinders indoktrineer by braaivleisvure of lelike goed skree vir swartmense op straat nie… En jy kon hulle duidelik uitken, jy’t geweet waar hulle is. Die klomp is darem nie almal soos die AWB van ouds nie. Maar is dit noodwendig ‘n slegte ding as Steve hulle besig hou met die sing van liedjies? Baie linkses is net verdraagsaam met alles links van hulle. As jy wil vry wees, moet jy vry wees al die kante toe. Ook die ou wat jou irriteer, sy plekkie gun. Vryheid van spraak beteken almal mag hulle liedjies sing – solank die woorde nou nie sê “maak dood die boer” of “d*nner die m*ffies” of “swartmense is dom” (of die tipe goed wat Steve deesdae twiet) nie.